
Képek színhűségének javítása statisztikai alapú módszerrel

Számos kutatási téma és valós felhasználási folyamat során felmerül az igény színhelyes képi adatok feldolgozására. A mai professzionális és félprofesszionális kamera és fotó kamera technológia alkalmazásával sokféle és sokszor komplexen előfeldolgozott adatokat kapunk. A színhelyes adatok kinyerése közel sem triviális. A modern fényképezőgépek és kamerák működése úgy van optimalizálva, hogy a környezeti fényviszonyok függvényében dinamikusan – akár tizedmásodpercről tizedmásodperce – változtassa a beállításait. Ennek fő célja az, hogy a különböző megvilágításokból adódó színbéli torzulásokat korrigálja, optimális expozíciót alkalmazzon, így az emberi érzékelésnek minél inkább tetsző és természetes összhatást alakítson ki. Azonban ezek a változtatások, melyeket az eszközeink végeznek, nem mindig adnak színhelyes eredményt.
A kutatásunk során az elérhető színkorrekciós eljárások elemzése által közelebb kerülhettünk a színkorrekció működésének megértéséhez. A szabványos referencia, egy X-Rite ColorChecker segítségével különböző szoftverek színkorrekciós algoritmusának színjavító hatékonyságát tanulmányoztuk. Ezen tapasztalatok felhasználásával egy robusztus, viszont egyszerű – lehetőleg statisztikai adatokat is használó– korrekciós eljárás kidolgozása a célunk.



